Polițiști și 2 specialiști silvici de la Garda Forestieră Suceava au efectuat un control, timp de două zile, în baza unor date și informații pe care le aveau cu privire la transporturi fictive de lemne, între o societate din Volovăț și una din Putna. Aceste transporturi se fac doar în hârtii, pentru a se justifica apoi prezența în depozite a unor cantități de lemn care provin din exploatări ilegale.
Cele patru transporturi apăreau ca efectuate în data de 13 martie, astfel că s-a trecut la analizarea imaginilor de pe camere de supraveghere.
"În urma strângerii și analizării întregului material a reieșit faptul că mijloacele de transport înscrise în avizele de însoțire a materialului lemnos nu au tranzitat comuna Volovăț la data de 13.03.2024, așa cum era înscris în documentele de transport, rezultând faptul că o unitate economică cu punct de lucru în comuna Volovăț a emis 4 avize de însoțire a materialului lemnos, ce însumau cantitățile de 73,92 mc lemn rotund gorun și 6,72 mc lemn rotund jugastru, pe care le-a expediat în mod fictiv către o societate cu punct de lucru în sat Gura Putnei, comuna Putna", se arată într-un comunicat al Inspectoratului de Poliție Județean Suceava.
După finalizarea cercetării și tragerea concluziilor, societatea din Volovăț a fost sancționată pentru expedierea în fals a materialului lemnos cu o amendă de 10.000 lei, iar ca măsură complementară s-a dispus confiscarea valorică a cantităților de lemn în valoare de 22.000 de lei.
Societatea din comuna Putna a fost sancționată și ea cu 3.000 de lei pentru nerespectarea obligației de a avea receptorul GPS al dispozitivului pornit pe toată perioada transportului, plus măsura de confiscare valorică a aceleiași cantități de lemn.
Polițiștii au întocmit și un dosar penal privind comiterea infracțiunii de ,,evaziune fiscală".